Polisieman ondersoek ná vrou se doodMaryka Kleinhans. Foto: Facebook Die onafhanklike polisieondersoekdirektoraat (Opod) ondersoek ŉ polisiekaptein van eMalahleni in Mpumalanga na die dood van ŉ 31-jarige vrou met wie hy in ŉ verhouding was. Maryka Kleinhans is Sondagaand dood nadat sy glo uit ŉ motor geval of gespring het naby Loskopdam. Kapt. Awie Geldenhuys van die eMalahleni-polisie het glo die motor bestuur. Geldenhuys en Kleinhans was die afgelope paar maande in ŉ verhouding. Moses Dlamini, woordvoerder van Opod, het aan Maroela Media bevestig hulle ondersoek die saak aangesien iemand glo in die teenwoordigheid van ŉ polisiebeampte dood is. Dlamini het navrae oor of Geldenhuys geskors is hangende die ondersoek, na die polisie in Mpumalanga verwys. Brig. Leonard Hlathi, woordvoerder van die polisie, het gesê Geldenhuys is nie geskors nie maar dat ŉ interne ondersoek ook plaasvind. Kleinhans se ouers, Johan en Petro Bezuidenhout, kon nie onmiddellik met Maroela Media praat nie maar het onderneem om dit in ŉ latere stadium te doen. Kleinhans word Maandag ter ruste gelê. Dit is nie die eerste keer dat Geldenhuys in omstredenheid gedompel is nie. Daar was al bewerings van onsedelike aanranding teen hom. Die Middelburg Observer berig Kleinhans was ŉ haarkapper en dat sy ŉ driejarige dogtertjie uit ŉ vorige verhouding het.